Kuffa, Štefan, poslanec NR SR (2013-03-13):
Ďakujem za slovo. Vážená pani ministerka, vážený pán predkladateľ, vážená pani predsedajúca, milé kolegynky, kolegovia, dovoľte mi niekoľko slov k predkladaným návrhom zákona. Hneď v úvode musím povedať, že budem mať trošku iný názor aj iný pohľad na danú vec, ako mal tuná Vilo Novotný, pán kolega, a aby tak aj tí možno prijímatelia správy, aj vy ako kolegovia by ste celkom neboli domýlení z toho, čo tu odprezentujem. Musím sa priznať, že som nefajčiar, hej, nefajčím, ale ak sa vám bude veľmi zdať, že sa zastávam tých fajčiarov, tak, áno, chcem sa ich zastať. Predstavte si, že chcem sa zastať fajčiarov. Z akého titulu a z akého dôvodu? Fajčenie je závislosť ako hociktorá iná a veľmi ťažko sa dá odnaučiť od toho fajčenia. Náš otec je tiež fajčiarom, my synovia všetci sme abstinenti a sme nefajčiarmi, teda aj podľa tej smernice, ako je to tuná napísané a dodatočné varovania, že je veľká pravdepodobnosť, keď rodičia fajčia, takže budú aj deti fajčiarmi. Je to pravda, s tým súhlasím, určite áno, ale vidíte, sú aj výnimky. Ja nechcem obhajovať tuná fajčenie, lebo, naozaj, tak jak je aj tá smernica Európskej únie a dávame to aj do zákona, tuná predkladaný vládny návrh, no a nechcem spochybňovať naozaj tie skutočnosti, ktoré sú tuná uvedené, že fajčenie spôsobuje deväť z desiatich prípadov rakoviny pľúc, rakoviny úst a hrdla, poškodzuje vaše pľúca, spôsobuje infarkt, porážku a ťažké zdravotné postihnutia. Toto sú naozaj všetky pravdivé veci, ktoré sú tuná uvedené, a naozaj je tomu tak. Ja skôr by som tuná chcel poukázať, a tak ako to aj pani ministerka tu uviedla, aj pán kolega to tu uvádzal, tak chcem sa dotknúť práve tých sankcií a tých pokút. Ja som proti zvýšeniu týchto pokút. Doposiaľ to bolo 331 eur pre fyzické a právnické osoby, od teda 331 do 3 319 eur a vo vládnom návrhu zákona je teraz od 500 do 15-tisíc. eur. Mne sa zdá, že tieto pokuty sú veľmi, veľmi vysoké, naozaj sú veľmi vysoké a zdajú sa mi skoro až, no, neviem, aj keď za minulý rok v dôvodovej správe vo vládnom návrhu je napísané, že za minulý rok sa vybralo na pokutách viac ako 15-tisíc eur, bolo to možno, tak neviem, je to príjmom štátneho rozpočtu, zdá sa mi to, že je to neprimerané a veľmi, veľmi vysoké. Veľakrát majú aj samotní tí úradníci s výberom týchto pokút a udeľovaním takýchto vysokých pokút, neviem, že či niektorí naozaj aj ministerskí úradníci, či by nabrali odvahu a udelili pokutu 15-tisíc eur za porušenie. K navrhovanému poslaneckému návrhu Jožka Mikuša a Viliama Novotného chcem toľko povedať, že, áno, môže to byť veľmi obťažujúce, to fajčenie v tých bytových domoch a v tých nebytových priestoroch, na schodiskách a tak ďalej. Veľakrát, ak sa to teda prijme v tomto zákone, mnohí ľudia naozaj nebudú vedieť a zvlášť títo fajčiari, že naozaj porušujú zákon a nebudú vedieť to, že im hrozí pokuta do výšky 331 eur. Na východnom Slovensku je to celomesačný príjem možno robotníka. Kto fajčí? Nefajčia, to fajčenie, alebo fajčia ľudia, nie sú to len tí, ktorí majú na to alebo že žijú luxusným životom. Tí možno fajčia cigary, ktorí na to majú. Ale obyčajne fajčiarmi sú obyčajní, jednoduchí ľudia, veľakrát sú to ľudia takí a tá závislosť je, žiaľ, taká veľmi silná, že nemajú na chlieb alebo nemajú na základné životné prostriedky, teda živobytie, ale na tie cigarety musia mať. Tá závislosť je veľmi vysoká, teda veľmi veľká a veľmi silná, a ak by takýto človek mal byť postihnutý ešte takouto vysokou pokutou, prepáčte mi, kolegovia, ale mne sa to zdá strašne ako veľmi vysoké. Kolega sa síce tuná usmieva, ale ja nebudem môcť zahlasovať práve kvôli týmto sankciám za návrhy týchto zákonov, aj keď chránime tuná naozaj nefajčiarov, ako to je tuná, ten úmysel je dobrý, ale ak by sa teda tie pokuty dokázali znížiť a zvlášť ako pre tie fyzické osoby, myslím si, že mohol by som sa nad tým nejak tak zamyslieť. Tuná v § 7 vo vládnom návrhu je zákaz fajčenia na letiskách, v priestoroch staníc, zastávok, čakárňach, prístreškoch, zastávkach, nástupištiach, v uzavretých verejných priestoroch, to je § 7 ods. 1 písm. a). A písmeno b), že takisto sa to vzťahuje v zdravotníckych zariadeniach, ale tu je taká výnimka, okrem fajčiarní, ktoré sú vyhradené na psychiatrických oddeleniach. Musím povedať, pani ministerka, že veľmi správne. Veľmi správne, že to tam je, lebo psychiatrické oddelenie je špecifickým oddelením a psychiatrickí pacienti, ktorí majú tie problémy rôzne ako psychické, neviem si to dostatočne predstaviť, že by boli takpovediac zo dňa na deň, z hodiny na hodinu odizolovaní od tak silnej závislosti, ako je nikotín, ako je fajčenie. Ale ak dovolíte, ja by som to ešte rozšíril trošku, tá veta by mohla mať pokračovanie a ja by som teda rozšíril nielen teda psychiatrické oddelenia, hej, teda že ktoré sú vyhradené na psychiatrických oddeleniach, ale by som dal tam „a ktoré môžu byť vyhradené v hospicoch a paliatívnych oddeleniach“. Prečo to hovorím? Zomierajúci pacient je takisto špecifický pacient, môže byť onkologickým pacientom a dokonca môže zomierať na rakovinu pľúc, ale ak je terminálny pacient a je veľmi silne závislý ako fajčiar, myslím si, že aj lekári, ktorí ste tuná, aj vy by ste dovolili takému pacientovi, ak by teda mal chuť na tú cigaretu a to by ho potešilo v tých záverečných fázach života, myslím si, že nebol by to problém, aby takúto cigaretu vyfajčil. Dokonca poviem to takto, bolo by to možno aj v rozpore so zákonom, ale pacient ležiaci na lôžku, imobilný, nie je schopný sa pohnúť, mohlo by to byť aj za asistencie dokonca aj primára oddelenia a mohol by si zapáliť aj tú cigaretu takmer, povediac, aj priamo na tom lôžku, aj keď je to veľakrát, samozrejme, ak by to bolo pod dohľadom, viem si to predstaviť, že by takýto pacient, hej, sa mu dopriala aj takáto vec. Takže na tých psychiatrických oddeleniach, ak sú teda vyhradené tieto, hej, tak je to v poriadku, rozšíril by som to ešte o tie paliatívne a na tých hospicoch. Myslím si, že príjem štátneho rozpočtu podľa predchádzajúceho roku je z tých vybraných pokút, vybralo sa viac ako 15-isíc eur, ja si myslím, že ani pánu ministrovi financií už toľko tých peňazí tam nebude chýbať v tom štátnom rozpočte. Tak v závere len chcem ešte tuná k tomu poslaneckému návrhu kolegov, ktorí u nás dávajú doložku o posúdení vplyvov, tak si dovolím tuná body 2 a 3, ktoré sú tuná: „Vplyv na obyvateľov, hospodárenie podnikateľskej sféry a iných právnických osôb. Návrh zákona nebude mať dopad na životnú úroveň obyvateľstva a zvyšovanie kvality života, na rozvoj podnikateľských aktivít“ a tak ďalej. No dovolím si povedať, že práve naopak, bude mať dopad na kvalitu života, hej. A tuná vplyv na životné prostredie: „Návrh zákona bude mať pozitívny dopad na životné prostredie.“ No neviem, aký bude mať dopad, kvalitný dopad na životné prostredie, myslím si, že práve toto nejak výnimočne neovplyvní nejak životné prostredie, myslím, že tá jedna cigareta, alebo dve, tak to nebude mať nejaký extra vplyv. Naopak, v tej doložke vládneho návrhu, kde je tam spomínané, kde vplyv na životné prostredie v tej tabuľke je to zaixkované, žiaden vplyv, myslím si, že je to správne ako, hej, že nebude mať žiaden vplyv. Pani ministerka, ste nejaká unavená, sa mi zdá. (Reakcie z pléna.) Asi sa veľmi postíte, alebo ste sa mi tak zdali, že ste tak viac unavená. Dobre. Tak chcem vám poďakovať, kolegovia, za pozornosť. Tak ešte v závere by som si tak dovolil spomenúť, ale nepohoršite sa teraz veľmi, ale bol som na takom osobnom stretnutí, mnohí poznáte pána doc. Rakúsa a on je aj veľmi tuhým fajčiarom, no chýbali mi tu liberáli, že by sa viac ako zasadzovali naozaj za tých fajčiarov, vidíte, ja taký konzervatívec, ale ktosi sa musí aj tých liberálov zastať, viete, aj tých fajčiarov, nemá sa kto v tom parlamente. No a pán doc. Rakús, budem teraz jeho citovať, tak aby ste to nevkladali potom, tie slová, mne do úst, tak on hovorí, že: No, viete, tak nové štúdie, ale však to sa ani nezverejňuje a tak a fajčenie, tak hovoria, že majú aj pozitívny vplyv na zdravie človeka. A napríklad on povedal, tak ja neviem, ja som si to neoveroval, ale on napríklad hovoril a tvrdí, že fajčenie pôsobí ako prevencia proti rakovine hrubého čreva. Toto hovoril pán doc. Rakús. Tak ja som sa tak usmial, lebo ono to tak veľakrát aj platí, že dobrý moralista si všetko ospravedlní, no a... (Reakcia ministerky.) Hej, sú tam deti hore na balkóne, no, pani ministerka, ďakujem za upozornenie. Tuto mládež chcem takto upozorniť: nefajči! Lebo keď čím si mladší, čím máš menej rokov, tak ako teraz tam pozerám, možno máte 16, možno viac rokov (smiech v sále), 19, no tak dúfam, že som vás neurazil, ale ak ty v mladom veku alebo v dvanástich začneš fajčiť, oveľa rýchlejšie sa stávaš závislým na fajčení. Fajčenie ako také, to musím pre tú mládež povedať, nie je dobré, ale ak si už raz závislým a staneš sa závislým, veľmi ťažko sa oslobodzuješ z toho otroctva závislosti. A to je jedno, či to je fajčenie, či je to droga, či je to alkohol, alebo čokoľvek. Náš organizmus je tak nastavený a čím v mladšom veku začínaš, čím v ranejšom veku začínaš, tým skôr sa stávaš závislým na akejkoľvek závislosti, či sú, to cigarety, alkohol, drogy, alebo je to gamblerstvo, si závislý hráč. Mládež, hracie automaty a také reštaurácie obchádzajte veľmi zďaleka. Tam je to spojené s drogami, s alkoholom, ale aj fajčením. Ak to budete obchádzať a budete športovať, pán minister, vidíte, tuná aj chystajú vám aj futbalové ihriská, my sme ich nemali kedysi, ale my sme vybehli aj na trávnik, aj ku vode a sme si zašportovali, nepotrebovali sme veľké milióny na to míňať, aby sme mohli športovať. „Zober si loptu namiesto drog“, tuná keď boli takto pred nejakým časom títo mládežníci, no veď áno, ale však čo ti na to, čo ti v tom bráni, veď ty nepotrebuješ na to veľké peniaze alebo čosi také. Však ku Dunaju môžte vybehnúť, do Karpát, máte tuná priestory aj také naozaj voľné, kde môžete naozaj veľmi aktívne tráviť spôsob života. Takže, mládež, držím vám palce, buďte dobrí, nefajčite, nedrogujte, nepite. (Smiech v sále.) Ďakujem za pozornosť. (Potlesk.)